ธนาคารออมสิน สาขายะลา ระบุ ปล่อยเงินกู้ ช.พ.ค. กว่า 2,700 ล้านบาท ครูมีวินัยในการชำระหนี้ ถือเป็นลูกหนี้ที่มีคุณภาพ
วันนี้ (20 ก.ค. 61) นางวนิดา จันทร์ทิม ผู้จัดการธนาคารออมสิน สาขายะลา เปิดถึงกรณีที่มีกลุ่มวิชาชีพครู รวมตัวกันกว่า 100 คน ประกาศปฏิญญามหาสารคาม เรียกร้องให้รัฐบาล และธนาคารออมสิน พักหนี้โครงการเงินกู้ ช.พ.ค. ตั้งแต่วันที่ 1 ตุลาคม 2561 เป็นต้นไป พร้อมทั้งชักชวนลูกหนี้ ช.พ.ค. ทั่วประเทศ 450,000 คน ร่วมกันยุติการชำระหนี้กับธนาคารออมสิน ตั้งแต่วันที่ 1 สิงหาคม 2561 นั้น

ในส่วนของภาพรวม การกู้เงินตามโครงการ ช.พ.ค. ที่ธนาคารสาขายะลา นั้น ได้ดำเนินการปล่อยกู้ไป จำนวน 1,800 ราย เฉลี่ยต่อรายประมาณ 1 ล้าน 5 แสนบาท ยอดเงินกู้ทั้งหมด ประมาณ 2,700 ล้านบาท ซึ่งในยอด 2,700 ล้านนี้ ปัจจุบันได้มีการชำระหนี้แล้วประมาณ 1,500 ล้านบาท ยังคงเหลืออีกประมาณ 1,200 ล้านบาท ซึ่งในสัดส่วนที่ได้ปล่อยเงินกู้ไปนั้น เมื่อมาพิจารณา NPL ของธนาคาร คงเหลือแค่ 29 ราย ยอดเงินประมาณ 24 ล้านบาท ถ้าคิดเป็นสัดส่วนเปอร์เซ็นต์ก็อยู่ที่ 2 เปอร์เซ็นต์ ซึ่งถือว่าการปฎิบัติงานบริหารหนี้กับหน่วยงานอื่น ถือเป็นหนี้ที่มีคุณภาพส่วนใหญ่

สำหรับหน่วยงานที่ช่วยดูแลร่วมกับธนาคารออมสิน ได้ประกาศมาตรการออกไป ตั้งแต่มาตรการพักต้น 3 ปี มาตรการต่อมาคือนำดอกเบี้ยไปลดดอกเบี้ยให้ ซึ่งลูกหนี้แต่ละรายมีความเข้าใจ และมาร่วมมาตรการถือว่ามีจำนวนมาก จำนวน 65 ราย หนี้ที่เข้าร่วมมาตรการ คือ 50 ล้านบาท ทำให้หนี้ของสาขายะลา เป็นหนี้ที่มีคุณภาพ ด้วยความเข้าใจของคุณครูทุกท่าน

ผู้จัดการสาขายะลา ยังกล่าวอีกว่า สำหรับ NPL 2 เปอร์เซ็นต์นั้น ก็ได้มีมาตรการช่วยเหลือ คือ จะมีการพิจารณารายได้ ต้องให้มีรายได้เพื่อการยังชีพ หากรายได้เหลือ 30 เปอร์เซ็นต์ ก็ให้พักต้น 3 ปี และให้ชำระเพียงดอกเบี้ยปกติ แต่หากรายได้เหลือ 15 เปอร์เซ็นต์ ถึง 30 เปอร์เซ็นต์ ก็จะมาพิจารณาในการพักต้น 3 ปี และให้ชำระดอกเบี้ยเพียง 50 เปอร์เซ็นต์ แต่ถ้ารายได้เหลือต่ำกว่า 15 เปอร์เซ็นต์ ก็ให้พักต้น 3 ปี เช่นกัน และชำระดอกเบี้ย 25 เปอร์เซ็นต์ ถือว่าเป็นมาตรการที่ให้การช่วยเหลือมาโดยตลอด ทั้งนี้ในส่วนของสาขายะลา ยังไม่มีการดำเนินการฟ้องร้องลูกหนี้ ช.พ.ค. แต่อย่างใด เนื่องจากว่าสามารถพูดคุยกันได้ และคุณครูมีความเข้าใจในมาตรการช่วยเหลือของธนาคาร